กลุ่ม‘ลีกาชิง’ซื้อไอเอ็นจีไทย
ควัก6.4หมื่นล.ซื้อเหมาฮ่องกงมาเก๊า/ยันไม่มีผลกระทบลูกค้า
20 ต.ค. 2555

ควัก6.4หมื่นล.ซื้อเหมาฮ่องกงมาเก๊า/ยันไม่มีผลกระทบลูกค้า
กลุ่มพีซีจี เครือตระกูลลีกาชิง มหาเศรษฐีชาวฮ่องกงทุ่ม 6.4 หมื่นล้าน เทกโอเวอร์ไอเอ็นจีในไทย
เมื่อวันที่ 19 ต.ค. กลุ่มไอเอ็นจี ยักษ์ใหญ่ทางการเงินจากเนเธอร์แลนด์ ประกาศการตัดสินใจขายกิจการธุรกิจประกันภัยแบบเหมารวมในฮ่องกง มาเก๊า และไทย ให้แก่กลุ่มบริษัท แปซิฟิค เซ็นจูรี่ กรุ๊ป (พีซีจี) ในวงเงิน 2,140 ล้านเหรียญสหรัฐ หรือประมาณ 6.4 หมื่นล้านบาท
คาดกันว่าการขายกิจการในครั้งนี้จะทำให้ไอเอ็นจีมีกำไร 1,000 ล้านเหรียญยูโร หรือประมาณ 4 หมื่นล้านบาท
การตกลงซื้อขายครั้งนี้ถือเป็นส่วนหนึ่งของแผนการขายกิจการด้านประกันภัยและการบริหารการลงทุนของไอเอ็นจีในภูมิภาคเอเชียที่ได้ประกาศล่วงหน้าไว้แล้วนั้น ซึ่งเมื่อสัปดาห์ที่ผ่านมาไอเอ็นจีก็ได้บรรลุข้อตกลงเพื่อขายกิจการธุรกิจประกันภัยในมาเลเซียเป็นเงินประมาณ 5.2 หมื่นล้านบาท ส่วนการขายกิจการประกันภัย และการบริหารการลงทุนในเอเชียประเทศอื่นที่เหลืออยู่นั้นยังคงอยู่ระหว่างดำเนินต่อไป
วันนี้(19 ตุลาคม 2555) ไอเอ็นจีประกาศว่าได้ตกลงขายกิจการในธุรกิจประกันชีวิต ประกันวินาศภัยและการวางแผนด้านบำนาญและการวางแผนทางการเงินที่ดำเนินกิจการในฮ่องกง มาเก๊า และธุรกิจประกันชีวิตในประเทศไทยให้แก่กลุ่มบริษัท แปซิฟิค เซ็นจูรี่ กรุ๊ป (พีซีจี) ในมูลค่า 2.14 พันล้านเหรียญสหรัฐ หรือ 1.64 พันล้านเหรียญยูโร
“เรายินดีมากที่ได้กลุ่มบริษัทแปซิฟิค เซ็นจูรี่ กรุ๊ปมาเป็นบ้านหลังใหม่ของลูกค้า พนักงานและตัวแทนของเราในฮ่องกงและประเทศไทย พร้อมกับความมุ่งมั่นที่จะขยายธุรกิจต่อไป” นายยาน โฮมเมน ประธานเจ้าหน้าที่บริหาร กลุ่มบริษัทไอเอ็นจี กล่าว “การขายกิจการครั้งนี้ถือเป็นเหตุการณ์สำคัญของไอเอ็นจีภายใต้กระบวนการปรับโครงสร้างของเรา” 
มูลค่าซื้อขายกิจการประกันชีวิตของไอเอ็นจีในฮ่องกงแบบเหมารวม อยู่ที่ 24.3 เท่าของประมาณการรายรับปี 2555 และเป็น 1.9 เท่าของมูลค่าทางบัญชี ซึ่งเท่ากับ 3.4 หมื่นล้านบาท ตามมาตรฐานบัญชีของ IFRS ทั้งนี้รายรับที่เกิดขึ้นนับตั้งแต่วันที่ทำสัญญาซื้อขายจนถึงวันสิ้นสุดกระบวนการซื้อขายจะเป็นผลประโยชน์ของกลุ่มบริษัทแปซิฟิค เซ็นจูรี่ กรุ๊ป ทั้งนี้ ณ เวลาสิ้นสุดกระบวนการซื้อขายไอเอ็นจีคาดว่า จะได้รับกำไรสุทธิเป็นเงินประมาณ 1 พันล้านเหรียญยูโร 
ทั้งนี้ ไอเอ็นจีติดอันดับ 1 ใน 10 ของธุรกิจประกันชีวิตในฮ่องกง มาเก๊า และไทย โดยในฮ่องกงและมาเก๊า ไอเอ็นจีขายทั้งประกันวินาศภัยและประกันชีวิต การวางแผนด้านบำนาญและการวางแผนทางการเงิน มีลูกค้า 2.7 แสนราย พนักงาน 400 คน และตัวแทน 1,600 คน ขณะที่ไอเอ็นจีในไทยขายเฉพาะประกันชีวิต ผลิตภัณฑ์ประกันชีวิตและผลิตภัณฑ์แบบบำนาญ โดยมีลูกค้า 3 แสนราย พนักงาน 480 คน และตัวแทน 4,000 คน
การขายกิจการครั้งนี้ต้องได้รับการอนุมัติจากหน่วยงานกำกับดูแลของรัฐก่อน ซึ่งคาดว่าจะแล้วเสร็จในไตรมาสแรกปี 2556 ซึ่งทางไอเอ็นจียืนยันว่าธุรกิจบริหารกองทุนของไอเอ็นจีในฮ่องกงและไทยไม่ได้อยู่รวมในข้อตกลงซื้อขายในครั้งนี้ และไม่มีผลกระทบต่อธุรกิจธนาคารในเอเชียของไอเอ็นจีแต่อย่างใด
สำหรับกลุ่มพีซีจี เป็นบริษัทที่ก่อตั้งเมื่อปี 2536 โดยนายริชาร์ด ลี บุตรชายของนายลีกาชิง มหาเศรษฐีชาวฮ่องกง ดำเนินธุรกิจด้านบริการการเงิน อสังหาริมทรัพย์ บริการโทรคมนาคมในเอเชีย และเขายังเป็นประธานบริษัทในบริษัทโทรคมนาคมที่ใหญ่ที่สุดของฮ่องกง และเป็นผู้ถือหุ้นใหญ่ในบริษัท ไพน์บริดส์ อินเวสต์เม้นท์ บริหารสินทรัพย์กว่า 2.04 ล้านล้านบาท ภายใต้การบริหารจัดการทั่วโลก ส่วนในไทยกลุ่มลีกาชิง ยังได้รับสัมปทานบริหารท่าเรือแหลมฉบัง
นายพูลลาภ เพ็ญกิตติ ประธานเจ้าหน้าที่ สายงานช่องทางการขายผ่านธนาคาร บริษัท ไอเอ็นจีประกันชีวิต กล่าวว่า ลูกค้าเดิมของไอเอ็นจีประกันชีวิตจะไม่ได้รับผลกระทบใดๆ ทั้งสิ้นต่อการเปลี่ยนแปลงนี้ สิทธิประโยชน์ ความคุ้มครอง เงื่อนไขตามกรมธรรม์ และการบริการ ยังได้รับการดูแลเหมือนเดิมทุกอย่าง รวมถึงการเป็นพันธมิตรกับธนาคารทหารไทยก็ยังเหลือเวลาอีก 5 ปี